
DECISIÓ 26/04

Assumpte: Espai Apunts express, emès pel K3 el 9 d’abril de 2004, a les 15.04 hores.

1. El 13 d’abril de 2004, una persona formula una reclamació en relació amb el programa esmentat. El reclamant considera que les famílies tenen prou problemes per fer que els fills i filles estudiïn com perquè es donin alternatives basades en el mínim esforç i a transgredir les normes establertes.

2. El programa objecte de reclamació s’insereix entre dues emissions de sèries en el programa contenidor juvenil 3xl.net. Aquest espai, d’una durada total d’1 minut i 47 segons, es presenta com una eina que aporta solucions a les problemàtiques dels estudiants en època d’exàmens. El programa s’inicia dient: “Esteu en època d’exàmens i necessiteu apunts i treballs urgentment? En aquestes web pots trobar la solució als teus problemes”. 

S’indiquen diferents pàgines web on els estudiants poden trobar des de documents, resums de treballs i professorat particular fins a estratègies per fer “xuletes”.

S’ofereix informació de les pàgines següents:

www.rincondelvago.com: 31.000 documents en apunts, treballs i pràctiques de totes les carreres.

www.monografies.com: monografies sobre temes d’interès

www.apunts21.com: base de dades amb enllaços a pàgines web d’utilitat

www.resumiendo.com.ar: apunts i resums

www.lafacu.com: apunts i professorat particular

www.chuletas.8k.es : “per llicenciar-te en l’art de fer xuletes”.

Al final d’aquest espai es fa la següent locució: “Estudiants desesperats del món, uniu-vos i recordeu que aquestes pàgines web necessiten els vostres apunts i treballs. Tot sigui pel bé comú!”. A continuació es sobreimpressiona en la pantalla la pàgina web www.3xl.net/espavilat. 

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 30 de juny de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació entenent que del contingut de l’espai no es desprèn una incitació al fet que el jovent deixi d’estudiar, sinó que es facilita informació, amb un cert to humorístic, de recursos existents a les xarxes telemàtiques.

4. El Consell acorda comunicar aquesta decisió a la persona interessada i a Televisió de Catalunya.

Barcelona,  30 de juny de 2004

El president

Francesc Codina i Castillo

